CELEX: 32020R2163
Language: lt
Date: 2020-12-18 00:00:00
Title: Komisijos įgyvendinimo reglamentas (ES) 2020/2163 2020 m. gruodžio 18 d. dėl Sąjungos lengvatinio prekybos režimo susitarimuose nustatytų prekių kilmės taisyklių įgyvendinimo Jungtinėje Karalystėje, kiek tai susiję su Šiaurės Airija

2020 12 21   
               
               
                  LT
               
               
                  Europos Sąjungos oficialusis leidinys
               
               
                  L 431/55
               
            
         KOMISIJOS ĮGYVENDINIMO REGLAMENTAS (ES) 2020/2163
         2020 m. gruodžio 18 d.
         dėl Sąjungos lengvatinio prekybos režimo susitarimuose nustatytų prekių kilmės taisyklių įgyvendinimo Jungtinėje Karalystėje, kiek tai susiję su Šiaurės Airija
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. spalio 9 d. Europos Parlamento ir Tarybos reglamentą (ES) Nr. 952/2013, kuriuo nustatomas Sąjungos muitinės kodeksas (1), ypač į jo 66 straipsnio a punktą,
         kadangi:
         
                     (1)
                  
                  
                     Susitarimas dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos (toliau – Susitarimas dėl išstojimo) Sąjungos vardu sudarytas Tarybos sprendimu (ES) 2020/135 (2) ir įsigaliojo 2020 m. vasario 1 d.;
                  
               
                     (2)
                  
                  
                     prie Susitarimo dėl išstojimo pridėto Protokolo dėl Airijos ir Šiaurės Airijos (toliau – Protokolas) 4 straipsnyje pakartojama, kad Šiaurės Airija yra Jungtinės Karalystės muitų teritorijos dalis ir kad jokia Protokolo nuostata Jungtinei Karalystei neužkertamas kelias įtraukti Šiaurės Airiją į prie 1994 m. Bendrojo susitarimo dėl muitų tarifų ir prekybos (GATT 1994) pridėtų jos nuolaidų sąrašų teritorinę taikymo sritį. Todėl taikant lengvatinio prekybos režimo susitarimus, trečiosios šalys arba trečiųjų šalių grupės, su kuriomis Sąjunga yra sudariusi tokius susitarimus, negali Šiaurės Airijos laikyti Sąjungos dalimi. Visų pirma, taikant nuostatas dėl kumuliacijos, Šiaurės Airijos kilmės statusą turinčios arba joje perdirbtos prekės neturėtų būti laikomos Sąjungos kilmės statusą turinčiomis arba joje perdirbtomis prekėmis;
                  
               
                     (3)
                  
                  
                     be to, Protokolo 13 straipsnio 1 dalyje nustatyta, kad bet kokia nuoroda į Sąjungos muitų teritoriją Protokole ir Sąjungos teisės nuostatose, kurios Protokolu taikytinos Jungtinei Karalystei, kiek tai susiję su Šiaurės Airija, ir jos teritorijoje, apima Šiaurės Airijos sausumos teritoriją. Pagal protokolo 5 straipsnį, Reglamentas (ES) Nr. 952/2013 ir pareigos, kylančios iš tarptautinių susitarimų, kuriuos yra sudariusi Sąjunga arba jos valstybės narės, veikdamos kartu, tiek, kiek jie susiję su Sąjungos ir trečiųjų šalių prekyba prekėmis, yra taikomi Jungtinei Karalystei, kiek tai susiję su Šiaurės Airija, ir jos teritorijoje;
                  
               
                     (4)
                  
                  
                     dvišaliais Sąjungos ir Jungtinės Karalystės susitarimais pagal Protokolą nenustatomos kitų trečiųjų šalių teisės ir pareigos;
                  
               
                     (5)
                  
                  
                     pagal Reglamento (ES) Nr. 952/2013 5 straipsnio 2 punktą ir 56 straipsnio 2 dalies d ir e punktus, Sąjungos muitų teisės aktai apima lengvatinių muitų tarifų priemones, nustatytas susitarimuose, kuriuos Sąjunga sudarė su tam tikromis jos muitų teritorijai nepriklausančioms šalimis ar teritorijomis arba su tokių šalių ar teritorijų grupėmis, arba Sąjungos vienašališkai nustatytas tam tikroms jos muitų teritorijai nepriklausančioms šalims ar teritorijoms arba tokių šalių ar teritorijų grupėms;
                  
               
                     (6)
                  
                  
                     pagal Reglamento (ES) Nr. 952/2013 64 straipsnio 1 dalį, kad prekėms būtų galima taikyti to reglamento 56 straipsnio 2 dalies d ir e punktuose nurodytas lengvatinių muitų tarifų priemones, jos turi atitikti jo 64 straipsnio 2–5 dalyse nurodytas lengvatinės kilmės taisykles. Komisijos įgyvendinimo reglamente (ES) 2015/2447 (3) nustatytos 64 straipsnio 1 dalyje nurodytos procedūrinės taisyklės, skirtos prekių lengvatinės kilmės statuso nustatymui Sąjungoje palengvinti;
                  
               
                     (7)
                  
                  
                     atsižvelgiant į ypatingą su muitais susijusią Jungtinės Karalystės, kiek tai susiję su Šiaurės Airija, padėtį ir siekiant taikyti lengvatinių muitų tarifų priemones ir užtikrinti, kad pasibaigus Susitarime dėl išstojimo numatytam pereinamajam laikotarpiui būtų laikomasi atitinkamų prekių kilmės taisyklių, būtina priimti specialias procedūrines taisykles, skirtas prekių lengvatinės kilmės statuso nustatymui Šiaurės Airijoje palengvinti;
                  
               
                     (8)
                  
                  
                     šiame reglamente nustatytos priemonės yra susijusios su lengvatinės prekių kilmės įrodymais, kurie turi būti naudojami į Jungtinę Karalystę, kiek tai susiję su Šiaurės Airija, importuojant prekes, tokių prekių lengvatinės kilmės tikrinimu ir lengvatinių muitų tarifų priemonių taikymo ir jų taikymo sustabdymo sąlygomis;
                  
               
                     (9)
                  
                  
                     Susitarime dėl išstojimo numatytas pereinamasis laikotarpis baigiasi 2020 m. gruodžio 31 d., todėl šis reglamentas turėtų įsigalioti skubos tvarka ir būti taikomas nuo 2021 m. sausio 1 d.;
                  
               
                     (10)
                  
                  
                     šiame reglamente nustatytos priemonės atitinka Muitinės kodekso komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Taikymo sritis
            Šis reglamentas taikomas prekėms, importuojamoms į Jungtinę Karalystę, kiek tai susiję su Šiaurės Airija, taikant lengvatinių muitų tarifų priemones, nurodytas Reglamento (ES) Nr. 952/2013 56 straipsnio 2 dalies d ir e punktuose.
         
         
            2 straipsnis
            Lengvatinės prekių kilmės taisyklių taikymas Jungtinėje Karalystėje, kiek tai susiję su Šiaurės Airija
            
               1.   Siekiant Jungtinėje Karalystėje, kiek tai susiję su Šiaurės Airija, taikyti šio reglamento 1 straipsnyje nurodytas lengvatinių muitų tarifų priemones, Reglamento (ES) Nr. 952/2013 64 straipsnio 1 dalyje nustatytos lengvatinės kilmės taisyklės Jungtinėje Karalystėje, kiek tai susiję su Šiaurės Airija, taikomos mutatis mutandis.
            
            
               2.   Laikoma, kad 1 dalyje nurodytose taisyklėse daromos nuorodos į Sąjungą arba valstybes nares apima Jungtinę Karalystę, kiek tai susiję su Šiaurės Airija. Tačiau Šiaurės Airijos teritorija nelaikoma Sąjungos dalimi trečiosiose šalyse arba trečiųjų šalių grupėse, su kuriomis Sąjunga yra sudariusi lengvatinio prekybos režimo susitarimus, kai eksportui į Jungtinę Karalystę, kiek tai susiję su Šiaurės Airija, taikomos tų taisyklių nuostatos dėl kumuliacijos su Sąjungos kilmės statusą turinčiomis arba joje perdirbtomis prekėmis.
            
         
         
            3 straipsnis
            Su prekių kilmės įrodymais susijusios pareigos pagal Sąjungos vienašališkai priimtus lengvatinio prekybos režimo susitarimus
            Nedarant poveikio šio reglamento 4 straipsnio taikymui, į Jungtinę Karalystę, kiek tai susiję su Šiaurės Airija, importuotinų produktų kilmės įrodymai išduodami arba surašomi trečiosiose šalyse arba trečiųjų šalių grupėse, besinaudojančiose Reglamento (ES) Nr. 952/2013 56 straipsnio 2 dalies e punkte nurodytomis lengvatinių muitų tarifų priemonėmis, tokiomis pačiomis sąlygomis, kokios nustatytos prekių kilmės taisyklėse, kuriomis reglamentuojamas tų priemonių taikymas importuojant tokius produktus į Sąjungą.
         
         
            4 straipsnis
            Kilmės įrodymai
            Trečiosiose šalyse arba trečiųjų šalių grupėse, besinaudojančiose 1 straipsnyje nurodytomis lengvatinių muitų tarifų priemonėmis, išduotuose arba surašytuose produktų, importuotinų į Jungtinę Karalystę, kiek tai susiję su Šiaurės Airija, pagal lengvatinio prekybos režimo susitarimus, kuriuose tos priemonės nustatytos, kilmės įrodymuose nurodoma „Jungtinė Karalystė, kiek tai susiję su Šiaurės Airija“.
         
         
            5 straipsnis
            Tikrinimas pagal Sąjungos vienašališkai priimtus lengvatinio prekybos režimo susitarimus
            Į Jungtinę Karalystę, kiek tai susiję su Šiaurės Airija, importuojamų produktų, kuriems taikomos Reglamento (ES) Nr. 952/2013 56 straipsnio 2 dalies e punkte nurodytos lengvatinių muitų tarifų priemonės, kilmės tikrinimas atliekamas atitinkamose trečiosiose šalyse arba trečiųjų šalių grupėse, gavus Jungtinės Karalystės kompetentingos muitinės prašymą, susijusį su Šiaurės Airija, tokiomis pačiomis sąlygomis, kokios nustatytos prekių kilmės taisyklėse, kuriomis reglamentuojamas tų priemonių taikymas importuojant tokius produktus į Sąjungą.
         
         
            6 straipsnis
            Lengvatų taikymas pagal lengvatinio prekybos režimo susitarimus
            
               1.   1 straipsnyje nurodytos lengvatinių muitų tarifų priemonės netaikomos Jungtinėje Karalystėje, kiek tai susiję su Šiaurės Airija, išskyrus tuo atveju, kai trečiosios šalys arba trečiųjų šalių grupės, besinaudojančios 1 straipsnyje nurodytomis lengvatinių muitų tarifų priemonėmis, ėmėsi priemonių atitikčiai užtikrinti ir apie tai informavo Komisiją, kad eksportuojant į Jungtinę Karalystę, kiek tai susiję su Šiaurės Airija, būtų laikomasi:
               
                           a)
                        
                        
                           produktų lengvatinės kilmės taisyklių;
                        
                     
                           b)
                        
                        
                           produktų kilmės įrodymų išdavimo ar surašymo taisyklių;
                        
                     
                           c)
                        
                        
                           produktų lengvatinės kilmės tikrinimo taisyklių;
                        
                     
                           d)
                        
                        
                           kitų sąlygų, nustatytų atitinkamuose lengvatinio prekybos režimo susitarimuose.
                        
                     
            
               2.   Taikydama 1 dalį, Komisija savo interneto svetainėje paskelbia datą, nuo kurios bus laikoma, kad trečiosios šalys arba trečiųjų šalių grupės ėmėsi priemonių atitikčiai užtikrinti.
            
         
         
            7 straipsnis
            Lengvatų pagal lengvatinio prekybos režimo susitarimus taikymo sustabdymas
            
               1.   1 straipsnyje nurodytos lengvatinių muitų tarifų priemonės netaikomos Jungtinėje Karalystėje, kiek tai susiję su Šiaurės Airija, jei pagal 2 ir 3 dalis buvo nustatyta sukčiavimo, pažeidimų ar nuolatinio lengvatinės kilmės taisyklių ir su jomis susijusių procedūrų nesilaikymo ar neužtikrinimo, kad jų būtų laikomasi, atvejų.
            
            
               2.   Jei kyla pagristų abejonių dėl to, ar nėra 1 dalyje nurodyto sukčiavimo, pažeidimų ar nuolatinio nesilaikymo ar neužtikrinimo atvejų, Komisija Europos Sąjungos oficialiajame leidinyje paskelbia pranešimą, kuriame nurodo priežastis, dėl kurių kyla šios abejonės.
            
            
               3.   Jei nustatytos sukčiavimo, pažeidimų ar nuolatinio nesilaikymo ar neužtikrinimo problemos neišsprendžiamos per 6 mėnesius nuo pranešimo paskelbimo dienos, lengvatinių muitų tarifų priemonės Jungtinėje Karalystėje, kiek tai susiję su Šiaurės Airija, nebetaikomos. Komisija savo interneto svetainėje paskelbia datą, nuo kurios lengvatinių muitų tarifų priemonės Jungtinėje Karalystėje, kiek tai susiję su Šiaurės Airija, nebetaikomos.
            
            
               4.   Jungtinė Karalystė pateikia Komisijai visą informaciją, susijusią su šio straipsnio taikymu, kiek tai susiję su Šiaurės Airija.
            
            
               5.   Lengvatinių muitų tarifų priemonės gali būti vėl taikomos, jei pagal 6 straipsnį atitinkamos trečiosios šalys arba trečiųjų šalių grupės imasi priemonių, kurios yra būtinos atitikčiai užtikrinti.
            
         
         
            8 straipsnis
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
            Jis taikomas nuo 2021 m. sausio 1 d.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. gruodžio 18 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 269, 2013 10 10, p. 1.
         
            (2)  2020 m. sausio 30 d. Tarybos sprendimas (ES) 2020/135 dėl Susitarimo dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos sudarymo (OL L 29, 2020 1 31, p. 1).
         
            (3)  2015 m. lapkričio 24 d. Komisijos įgyvendinimo reglamentas (ES) 2015/2447, kuriuo nustatomos išsamios tam tikrų Europos Parlamento ir Tarybos reglamento (ES) Nr. 952/2013, kuriuo nustatomas Sąjungos muitinės kodeksas, nuostatų įgyvendinimo taisyklės (OL L 343, 2015 12 29, p. 558).